Temeljem članka 19. stavak 1. Odluke o dodjeli pomoći vjerskim zajednicama na području Osječko-baranjske županije ("Županijski glasnik" broj 4/22.), a u svezi s točkom I. Plana dodjele potpora iz Proračuna Osječko-baranjske županije u 2022. godini ("Županijski glasnik" broj 15/22., 2/22., KLASA. 334-03/22-01/1, URBROJ: 2158-02-22-3 od 11. svibnja 2022. godine i KLASA: 302-02/22-01/5, URBROJ: 2158-02-22-2 od 17. svibnja 2022. godine), Osječko-baranjska županija objavljuje


J A V N I   P O Z I V

za dodjelu pomoći za materijalne rashode
za provedbu aktivnosti vjerskih zajednica
iz Proračuna Osječko-baranjske županije
za 2022. godinu


I. 	Predmet javnog poziva i namjena za koju se dodjeljuje pomoć

Predmet ovoga Javnog poziva je dodjela pomoći za materijalne rashode za provedbu aktivnosti vjerskih zajednica (u nastavku: pomoć za materijalne rashode) na području Osječko-baranjske županije (u nastavku: Županija) iz Proračuna Osječko-baranjske županije za 2022. godini (u nastavku: Proračun). 

	Pomoć za materijalne rashode vjerskim zajednicama se odobrava za organizaciju mladih misa, crkvenih godova i drugih manifestacija, nastupa na vjerskim manifestacijama izvan mjesta stanovanja, za izdavačku djelatnost, humanitarni rad i druge aktivnosti u vjerskoj zajednici.  


II. 	Opći uvjeti za podnošenje prijava 

Pravo predlaganja projekata za dodjelu pomoći za materijalne rashode vjerskim zajednicama na području Osječko-baranjske županije u 2022. godini imaju vjerske zajednice koje ispunjavaju slijedeće uvjete:
· da su upisane u Evidenciju vjerskih zajednica u Republici Hrvatskoj,
· da je registrirano područje djelovanja Osječko-baranjska županija,
· da vode transparentno financijsko poslovanje
· da uredno ispunjavaju obveze plaćanja poreza i doprinosa te druga davanja prema Republici Hrvatskoj i proračunu Županije te
· da se objekt za kojeg je zatražena pomoć za gradnju, rekonstrukciju ili održavanje nalazi na području Osječko-baranjske županije. 

Uz prijavu za dodjelu pomoći za materijalne rashode vjerskih zajednica prilaže se sljedeća dokumentacija: 
· ispis iz Evidencije vjerskih zajednica,
· financijski plan i opis aktivnosti,
· izjava o nepostojanju dvostrukog financiranja,
· dokaz o urednom ispunjavanju plaćanja poreza i doprinosa te drugih davanja prema Republici 	Hrvatskoj i
· ostala dokumentacija po zahtjevu Povjerenstva iz točke VI. ovog Javnog poziva.

	Dokaz o urednom podmirenju obveza prema proračunu Županije pribavit će Upravni odjel za gospodarstvo Osječko-baranjske županije.


III. 	Kriteriji vrednovanja

	Pomoć za materijalne rashode odobrava se vjerskoj zajednici za aktivnosti u kojima sudjeluje vjerska zajednica s područja Županije, neovisno gdje se aktivnost održava ako se ocijeni da je ta aktivnost od interesa za razvoj te zajednice u duhovnom i drugom smislu, a prema podacima iz prijave i  druge priložene dokumentacije.


IV. 	Financijska sredstva 

U Proračunu Osječko-baranjske županije za 2022. godinu planirana su financijska sredstva za materijalne rashode vjerskih zajednica na području Osječko-baranjske županije u iznosu od 100.000,00 kuna.

	Iznos pomoći za materijalne rashode koji se odobrava za provedbu određene aktivnosti vjerske zajednice ne može biti veći od 15.000,00 kuna.


V. 	Podnošenje prijave

Ovaj Javni poziv se objavljuje na internetskim stranicama Osječko-baranjske županije: www.obz.hr. 

Prijava na Javni poziv s pripadajućom dokumentacijom dostavlja se poštom ili osobno, putem pisarnice, na adresu:

Upravni odjel za gospodarstvo
Osječko-baranjske županije
Županijska 4
31000 Osijek

s naznakom:

"Javni poziv za dodjelu pomoći za materijalne rashode za provedbu 
aktivnosti vjerskih zajednica
na području Osječko-baranjske županije
u 2022. godini"

Rok za dostavu prijava je od 23. svibnja 2022. godine do utroška planiranih sredstava za tu namjenu, a najkasnije do 31. listopada 2022. godine.

Prijava se dostavlja na propisanom obrascu (Obrazac Vz1). Na propisanim obrascima uz prijavu dostavljaju se i financijski plan i opis aktivnosti (Obrazac Vz2) te izjava o nepostojanju dvostrukog financiranja (Obrazac Vz3). Svi obrasci moraju biti popunjeni elektronski.

Ukoliko prijavitelj ima više prijava, svaka prijava s pripadajućom dokumentacijom dostavlja se u posebnoj omotnici.


VI. 	Postupak odlučivanja, način objave odluke o dodjeli pomoći i pravo na prigovor	

		Povjerenstvo za dodjelu pomoći vjerskim zajednicama iz Proračuna Osječko-baranjske županije (u nastavku: Povjerenstvo) razmatra podnesene prijave te utvrđuje njihovu pravodobnost i potpunost te jesu li ispunjeni uvjeti iz Javnog poziva, predlaže Županu odobravanje pomoći i izvještava ga o nepotpunim prijavama.

	Po prijedlogu Povjerenstva, Župan donosi rješenje o dodjeli pomoći za materijalne rashode vjerskim zajednicama na području Županije za 2022. godinu (u nastavku: rješenje). Rješenjem se utvrđuju kojim se vjerskim zajednicama dodjeljuje pomoć, za koje aktivnosti te iznos sredstava koji se dodjeljuje iz Proračuna za određenu aktivnost.

	Rješenje se objavljuju na internetskim stranicama Županije u roku od 8 dana od dana njegovog donošenja i nije konačno do isteka roka za prigovor, odnosno do donošenja odluke o pristiglim prigovorima. 

	Smatra se da su podnositelji prijave čija je aktivnost prihvaćena za financiranje obaviješteni o rezultatima dodjele pomoći objavom rješenja na internetskim stranicama, a podnositelji prijave čija aktivnost  nije prihvaćena za financiranje ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja rješenja.

	Prijavitelji mogu podnijeti prigovor na rješenje u roku od 8 dana od dana njihove objave na internetskim stranicama Županije, odnosno u roku od 8 dana od dana zaprimanja obavijesti o neprihvaćanju financiranja aktivnosti odnosno od dana zaprimanja obavijesti o nepotpunoj prijavi.

	O podnesenim prigovorima Župan odlučuje u roku od 15 dana od dana isteka rokova iz prethodnog stavka. 

	Istekom roka za prigovor, odnosno donošenjem odluke Župana o pristiglim prigovorima, rješenje postaje konačno.


VII. 	Korištenje odobrene pomoći

S vjerskom zajednicom kojoj se odobre sredstva iz Proračuna za provedbu prijavljene aktivnosti  zaključuje se ugovor, sukladno propisanom obrascu (Obrazac Vz4), kojim se uređuju međusobna prava i obveze vjerske zajednice i Županije.

O trošenju financijskih sredstava vjerska zajednica, sukladno ugovoru iz prethodnog stavka, na propisanom obrascu podnosi opisno i financijsko izvješće (Obrazac Vz5). 


Sve obrasce je moguće preuzeti na internetskim stranicama Osječko-baranjske županije www.obz.hr.

